b'\n_START_ARTICLE_\nSovinto (parkki)\n_START_PARAGRAPH_\nSovinto oli suomalainen nelimastoinen rautaparkki (takiloitu alun perin fregatiksi), joka oli rakennettu 1878. Fregatti oli raumalaisten laivanvarustajien omistuksessa 1905\xe2\x80\x931906. Laiva haaksirikkoutui myrskyss\xc3\xa4 5. marraskuuta 1906 Kanadassa Prinssi Edwardin saaren rannikolla jolloin miehist\xc3\xb6st\xc3\xa4 10 hukkui ja 11 pelastui._NEWLINE_Sovinnon rakensi Barclay, Curle & Co. Glasgow\xe2\x80\x99ssa Skotlannissa vuonna 1878 saman kaupungin R. & J. Craig -varustamolle alun perin nimell\xc3\xa4 County of Dumfries. Laivan vetoisuus oli 1\xc2\xa0718 bruttorekisteritonnia ja 1\xc2\xa0615 nettorekisteritonnia. Laivan pituus oli 81,1 metri\xc3\xa4, leveys 11,82 metri\xc3\xa4 ja syv\xc3\xa4ys 7,19 metri\xc3\xa4. Fregatti oli p\xc3\xa4\xc3\xa4asiassa It\xc3\xa4-Intian juuttireitill\xc3\xa4 Kalkutan ja Iso-Britannian v\xc3\xa4lill\xc3\xa4. Se takiloitiin parkiksi ennen kuin se ostettiin Suomeen._NEWLINE_Suomeen parkki ostettiin R. & J. Craig -varustamolta Glasgow\xe2\x80\x99sta vuonna 1905 ja se sai uudeksi nimekseen Sovinto. Ensimm\xc3\xa4isen matkansa suomalaisomistuksessa se teki superfosfaattilastissa Lontoosta Australian Wallaroohon marraskuun 1905 ja helmikuun 1906 v\xc3\xa4lill\xc3\xa4. Puutavaralastissa Kanadan Campbelltonista kohti Australian Melbournea matkannut parkki Sovinto haaksirikkoutui myrskyss\xc3\xa4 Kanadassa East Pointin l\xc3\xa4hell\xc3\xa4 Prinssi Edwardin saaren rannikolla 5. marraskuuta 1906. Laiva kallistui pahoin kansilastin alettua liikkua, mastot meniv\xc3\xa4t myrskyss\xc3\xa4 yli laidan mereen ja runko katkesi kahtia. Miehist\xc3\xb6st\xc3\xa4 10 hukkui ja 11 pelastui. Hukkuneista seitsem\xc3\xa4n oli suomalaisia.'